- Ngre
- <
- 1
- >

Atham wOre
Atham wore ngoul wothothïlettat woIeccuo
Lon lonothon
Pul ipokurrot atham enni pokat oLukka, okkwi ipokurrot Atham wolon iloporot loLukka. Iatham enni, kweret tat akka oIeccuo popakkothe tothiꞌrot, ul iammakothok werekanthet ul woIouth lon iloporot lung cittokït naꞌran wen ana akin erene ul wꞌrek naꞌran wen. OLukka peret cakuruk tat akka Kanang ikupupure kainet ul iammakot oIeccuo cittokït aꞌrungkat nan. Appinappin angwot ana opoꞌriekin than ana ul wen ittïttïk.
OLukka peret lon ila pul pothothïlettat woIeccuo oPoththuruc pokkothe ana lon ilokkattanthet ul ioccokothe lon loMiccie nokaꞌran koUruccelim. Ana cannan, Kanang ikupupure kittarothekin akin ina itti Kapik kongothe itti lon iloporot loIeccuo laine ul ncik appik, okorronno oka ul woIouth tulluk (Kuꞌrathal 1-12). OLukka peret tat akka Kanang ikupupure kokat nopul ipammakot oIeccuo oPoluc akwoneko lon iloporot loIeccuo naꞌran appik noththok ammakka itti Thurkki ana Makthonia akwocothat ngkaꞌran koRoma, oLukka pokurrot lon loppot ila oPoluc ana opilingon thꞌrek thoul iammakot thongkenet. Elli littarot ton aron okatha tat akka okin thongkenet ul kurekkurek lon iloporot loIeccuo ilon kurekkure (Kuꞌrathal 13-28).
1
OIeccuo ponekittathe tothiꞌrot
1 Pangkin oThiappiloc, iatham win worokït mperenthung aꞌrupu appik ila oIeccuo pokkothe ana ongkene nomaꞌri ima kurokiet ngre cik 2 mono acaꞌri akkakat ica kwonekittathe nan tothiꞌrot. Ana akka kwarthuk onekittat tothiꞌrot, kwethet ul wung wothothïlettat lon lonthoththomat ngKanang ikupupure iakwapocumot nti ipangken. 3 Ana akka kwoccokothe thiak kicce ana okkuttat, oIeccuo pikkatheik maꞌri arrial weꞌra (40) ana kummanthet ul enni ncik ana kwongkenekathe ngkathar koppot itti kwokat pakinnio. Kummanthet ul wothothïlettat wung ncik maꞌri moppot, akwerekanthet kin lon longili ngoKapik. 4 Ana nocaꞌri cꞌrek akka kwokat cik akwoꞌrkoik okin aththungon, kwekathe lon elli ilonthomat itti, “Nokorronno oththe nokaꞌran koUruccelim anaruk noꞌrïkot thethet nuthuk itha ongappa ponekkenthet lon cik, ithanon thoccïkothe anerenenthet non. 5 Akka oIuanna pomamuthie pethet non mamuthie ngngꞌri anaruk nomaꞌri motteik, onon thacco mamuthie ngKanang ikupupure.”
6 Ittina akka okin thokat ithun akin ipittat oIeccuo itti, “Ngkwaik pathopakkenthet ul woIccereil ngili?”
7 AIeccuo iꞌrekat kin itti, “Lakannoka lon itti onon thina luput ana manna maꞌri ima ngappa ponekketheik mpuꞌran pung. 8 Anaruk onon thacco puꞌran amma Kanang ikupupure kaat nanon ana onon thaka ul win iimmat lon ngkït ana onon akkaka ierene opilingon lon lin nokaꞌran koUruccelim ana noththok poIouthia ana noththok poCcamira ana nocapu ncik appik.” 9 Anakka kwiꞌrethekin lon elli, kwonekittakathe tothiꞌrot ntokït ken, akin okathaccek ana nuththe noꞌrumathok akin okinnimmakathok.
10 Akin ikkat cik akin okathacceik tothiꞌrot akka oIeccuo pokat cik akwokuꞌrot tothiꞌrot. Ittina aul wꞌrek weꞌra iomura akkakat accokkot wakot eret wipuk acoꞌrot kin. 11 Aiꞌrekat kin itti, “Ul woCelïl, ngintha akka annocoꞌrine cen annokathacce tothiꞌrot, oIeccuo pen ikkalu iponekittathenon, akwonekittat tothiꞌrot kwakkaprttako ntan ammakka nthimmarok akwokuꞌrot tothiꞌrot.”
OMaththiac popakkothe nokaꞌran koIoutha kore
12 Ittina okin thopakkathe nokaꞌran koUruccelim nocoꞌrong coCeththun icokat cakannoka ciththan nokaꞌran koUruccelim. 13 Anakka okin thaat akin okuꞌrat noppan toꞌra nakin thokat akin ikkoik. Okkwion ithokat thokat, oPoththuruc, oIuanna, oIakup, Anthrauc, oPilippic, oThthoma, oPerththolomauc, oMaththa, oIakup ukul wAlappaoc, oCcamaan ipokat pongothe lon loththok, ana oIoutha ukul woIakup. 14 Okin thokat akin aukko tothun appinappin akin oul iari wꞌrek ana oMeriom onnan poIeccuo ana opangon thoIeccuo ithomura akin aꞌra ngaꞌrama.
15 Nomaꞌri men oPoththuruc purokathe kapik ithoꞌrkït thoul ioccokothe lon loKapik, awaik mungkut mungkut arrial waꞌrakkuruk (120). 16 Ana kwiꞌrekathe itti, “Pangkingon, lon latham woKapik lonu itti lakkattat ila Kanang ikupupure kerenet oThauth lon loIoutha ook iponu ul ikkun ioccokothe oIeccuo. 17 Ook ipokat oron aththungon ana kwokat iere uraththungon ngulukku ngoKapik.”
18 Ana akucci ia oIutha poccot nti ilon lung ilokithak, kwokerathe kopon na kwokorthothe calak cung akwiat akwapat akwekat ca ncik acarak othakakat cik anukkuk opporekat thapat. 19 Ul appik wonokaꞌran koUruccelim woccïkathe lon len, ana wocciekathe kaꞌran ken kꞌran itti, Akkelthama ikonu itti 'capu coüccük.'
20 Ana oPoththuruc piꞌrekathe itti, “Lokurrakot iatham woMocumur itti,
‘Akaꞌran kung ella pul ipikkoik nan,1.20 Mocumur 69.25
Ana opilin oneko kaꞌran kung kore ngung.’1.20 Mocumur 109.8
21 Menik laka itti pul pummunta nti iul iokat cik uraththungon nocaꞌri ica oIeccuo pokat iaron, 22 nci nomamuthie moIuanna oingkanthet nocaꞌri ica oIeccuo ponekittat nanïn akwonekittat tothiꞌrot. Akka opilin nti ianïn ponu itti paka ianïn anïn otherene opilingon lon lothuroko thoIeccuo nti ithio.”
23 Ittina okin thonekkekathe ul weꞌra cik, oIuccip iponat kꞌran itti oParccapa (iponat kꞌran cakuruk itti oIucththoc) ana oMaththiac. 24 Menik akin aꞌrakat ngaꞌrama itti, “Ili Kapik, ngkwina mïkït mïn appik, okenenïn nti iul enni weꞌra piatha nti akin ipa ngkwummot ntit 25 ipaneko ngre ngopul pothothïlettat pung ipa oIoutha poththet nan akweo nokaꞌran na kwonu itti kwaeo.” 26 Ittina okin thokkwothe moꞌrio ana mapanthet oMaththiac akwarttakat noul wung wothothïlettat iattul ana ikken culukku akin okkat attul ana ikken keꞌra.

- Ngre
- <
- 1
- >

1:20 1.20 Mocumur 69.25

1:20 1.20 Mocumur 109.8

© 2020 WBT