- Ngre
- <
- 2
- >

2
Thao thoKanang ikupupure
1 Anakka caꞌri caat coIouth cokamuthe kothokio mïl,2.1 Lauin 23.15–21 okin thokat thaꞌrntakothe ithun nokaꞌran kulukku. 2 Ittina apoꞌre pꞌrek akkakat accokkot pokanang akokkurarot koppot ntothiꞌrot ana koppakathe man nakin thokat cik akin ikkoik. 3 Okin thimmakathe aꞌrupu wꞌrek wungkot luꞌre lolik ana wakkakathe aꞌrat noꞌra wen kurekkurek appik ammakka okin thokat cik. 4 Kanang ikupupure koppappakathe iakin ana okin thikkatheik akin ere ngkarru ikakin thokat thommat ere ammakka Kanang kiniet kin.
5 Caꞌri cen ul woIouth ionat nꞌre noKapik nomoꞌrong appik imaik nocapu wokat cik aikkoik nokaꞌran koUruccelim. 6 Anakka okin thoccïkothe poꞌre pen, acungkut coul akkakat tothun acikkat cik acoprttakot tit akka okin kurekkurek thoccïkothe aul ioccokothe lon loKapik aere ngkarru koul iokat cik accïkot lon len. 7 Ittina aul oprttakat tit, akin ipittat itti, “Ul enni woCelïl iaik werei? 8 Ana tat akka oron occïkot akin ere ngkarru konnon. 9 Oron thoPrththon ana thoMathion ana thoIlamion ana ul iaik noththok poMaccappaththomia ana iaik noththok poIouthia ana poKkapthokkia ana Piniththic ana pAccia, 10 ana poPricia ana poMippilia ana poMuccir ana aꞌran wꞌrek woLipia iaik iccik koKirin ana ul iaat nokaꞌran koRoma, 11 (Ul woIouth ana ul ioccokothe lon nomïkït ila ul woIouth woccokothe) ana ul wonocrakan corirok coKkrit ana Muththu anïn occïkot akka akin ere ngkarru kïn ana akin eret lon ilommaththik ila Kapik kokkothe.” 12 Okin thikkatheik akin oprttakot tit ana akin ipittarot itti, “Lon elli lonu itti kaththa?” 13 Opilingon thokkathe ngure nakin akin iꞌrekat itti, “Okin thïkkot ngapak ngoppot.”
OPoththuruc perene ul
14 Ittina oPoththuruc purokathe kapik okin oul wung wothothïlettat iattul ana ikken culukku, akwikkat cik akwerene ul mpoꞌre cittan itti, “Ul woIouth ana onon appik ithaik cene nokaꞌran koUruccelim, nokorronnon anerenenon lon elli, noccïkothin annokkwat unu ncik nolon ila niꞌret non. 15 Ul enni wonnïkko ngapak ammakka onon thiꞌret, cïngkï cokkothe ukullacoꞌrin cocik corrot. 16 Ilen elli akka pul pothernte lon loKapik oIoil pappiꞌret akka kwiꞌret itti,
17 ‘Nocaꞌri cothocothakot Kapik kiꞌret itti,
Mpethet ul appik Kanang kin ikupupure.
Nyukul inyomura ana inyari nyere lon
ammakka ul wothernte lon loul woKapik,
ul wang iomura wimma lon ilaik
ana ul iocokkat wathantako thathantako.
18 Ana manna noul iarekinin iomura ana iari,
mpethet ul Kanang ikupupure nomaꞌri men
ana okin there ammakka ul wothernte lon loul woKapik.
19 Mpakene lon ilommaththik tothiꞌrot
ana lon ilakene lon nocapu thaiken,
ngüccük ana thik ana kucuk keththung ere konïca.
20 Cïngkï cathakka ngïꞌrïmak
ana kwanok kaꞌriat cik ere ngüccük,
acaꞌri carthuk anthan icïrïk ana cothrïk thoIli.
21 Ana okkwi ipaꞌra ngaꞌrama ngkꞌran koIli kwaꞌrettat.’2.21 Ioil 2.28–32”
22 APoththuruc apperekanthet kin akwiꞌrekat itti, “Ul woIccereil, noccïkot lon elli, oIeccuo poNaccir pokat pul ipa Kapik kekkiet nan nanon nthokkot thung lon ilommaththik ana lon ilakene pangken ammakka onon ngka kon thina. 23 Pul empi pettathenon ikkun llon laKapik kinat nan ana ul iokithak wittarothenon ana onon thokkwothok nthokkwethok nothapak. 24 Anaruk Kapik kurokierok nti ithio ana elikkok nti ithoccokot thiak thothio, akka thio thellat puꞌran itti thaꞌrungkot naak. 25 OThauth paperethok akkwiꞌret itti,
‘Mpimmathe Ili tokït kin.
Akka waik thokkun wothothari win,
Mpakorronno appipo nꞌre.
26 Ittina cïkït cin copirat noka ana mpapirane Kapik noka,
ana ka kin cakuruk kikkoik nthoꞌrïkot cik,
27 akka ngkwannoththe naun aniat ciki ippu,
ana manna ngkwannokorronno piak pang apokutta.
28 Ngkwokenerin athar wothikkoik,
ana ngkwakorronnon anopira noka tokït kang.’2.28 Mocumur 16.8–11
29 Pangkingon, mperenenon ncinokkït itti, opiki ponnon Ili oThauth piot ana kwocïkkakot ana tupu tung tei cene manna inenni. 30 Anaruk kwokat pul pothernte lon loKapik ana kwinat itti Kapik konekkenthok lon cik, nthakkwo mio itti kwanekket pul pothiki thung noprrok pung. 31 Ana akka kwinat lon ilathokaik, kwerethe thuroko thoMiccie cakuruk itti Kapik kannokorronnok ippu ana manna ka kung kannokutta. 32 Kapik kurokiet oIeccuo nti ithio ana onïn thimmat lon len ngkït kïn. 33 Kapik kothikkierok pothiakinet cik ana kwoccot Kanang ikupupure ika Kapik kokat konekkethe lon cik itti kethok ana kwekatheron ana iken akka onon thaik thakathacce ana occïkot. 34 OThauth pappannokuꞌrot tothiꞌrot anaruk kwappiꞌret icci itti,
‘Ili Kapik wiꞌrethe Ili win itti,
Ikkik thokkun wothothari win,
35 puccuk analkanthung thoꞌrak thang,
acukkwarat kin cik ntacok tang.’2.35 Mocumur 110.1
36 Ittina kirrnni aul woIccereil ina itti, Kapik kokkothe oIeccuo ipanon thokkwethe nothapak Ili ana oMiccie.”
37 Manakka ul woccïkothe lon elli, okin thikkat cik akin oprttakot tit akin iꞌrekat oPoththuruc ana opilingon nti iul wung wothothïlettat itti, “Pangkingon, ngintha akka onïn okkot?”
38 APoththuruc othïat tit itti, “Nokkaprttako nti ilon ilokithak annocco mamuthie ngkꞌran koIeccuo oMiccie, alon lon ilokithak occïkakinthet non. Ana Kapik kethet non Kanang ikupupure. 39 Akka thonekket lon cik itha Kapik konekketheik thon ana thonyukul nyon ana thoul iaik ciththan, ul appik ia Ili Kapik konnon kakkaro.”
40 OPoththuruc perekanthet kin ana aꞌretto nakin llon loppot lonthoththomat itti, “Noꞌret ka kon nti ilon loul iokithak wonomaꞌri emmi.” 41 Ana Kapik karttathe noul ioccokathe lon loIeccuo nomïkït ana woccathe mamuthie. Okin thokat athar wꞌrapuruk (3,000) iarttakothe noul.
Thikkoik thoul ioccokothe lon loKapik
42 Okin thiꞌrikathe ilon lothongkene loul wothothïlettat woIeccuo akin aukko tothun akin oꞌrko thuꞌrit ithun ana thuꞌrit thoIli thocipin ana aꞌra ngaꞌrama. 43 Ul wothothïlettat woIeccuo wokkathe lon ilommaththik loppot ana ul appik woprttakatherit nolon len. 44 Okin ithoccokathe lon loKapik thokakathe ithun ana akin ikkettot aꞌrupu ana okkot lon appik tothun. 45 Akin okette aꞌrupu wen akin ikket ul aꞌrupu iellat aꞌrupu cik. 46 Okin thikkatheik akin ocurttot noppan toKapik appinappin. Ana akin oꞌrko thuꞌrit thoIli thocipin tothun ana okin thoꞌrkothe ikaman mmïkït moporot, 47 aul wꞌrek omerekat Kapik ana opira noka nothoporot thoul iakin thaik. Ana Ili wikkatheik arttot ul nakin appinappin iokat cik aꞌrettat.

- Ngre
- <
- 2
- >

2:1 2.1 Lauin 23.15–21

2:21 2.21 Ioil 2.28–32

2:28 2.28 Mocumur 16.8–11

2:35 2.35 Mocumur 110.1

© 2020 WBT