- Maththa
- <
- 22
- >

22
Thokkwie lon kuru ncik thokamuthe kothïpa
(Lukka 14.15–24)
1 OIeccuo pappiꞌrekat kin lon nthokkwie lon kuru ncik itti, 2 “Ngili ngorothiꞌrot ngungkot ere ili iokkinthet opei kamuthe kothïpa. 3 Kwothïathe ul iarekinok athakkakkaro ul iokat wakkarakot itti wanthan ithïpa anaruk wꞌrakathe anthan.
4 Ittina akwappothïat ul wung wꞌrek iarekinok akwiꞌrekat kin itti, ‘Niꞌret ul iokat wakkarakot itti anthan accokkot akka mpokkothe thuꞌrit thokamuthe pꞌrïn. Mpongwot kie ana nyumpuꞌrung inyittittathe ana mpokuccethe aꞌrupu cik appik.’
5 Anaruk ul iokat wakkarakot itti waine kamuthe wakannoccïkat lon loul iarekinok ia kwappothïothe ana wopettakatheik, opilin peot topon kung ana opilin poinet ngre ngung. 6 Ana opilingon thocciccokathe ul iarekine ili akin okkwekat kin akin ongwat kin. 7 Ana ili wuakathe ka ana wothïathe ul wung irro ana wongwathe ul iongwot ul iarekinok ana okꞌre kaꞌran ken.
8 Ana kwiꞌrekathe ul iarekinok itti, ‘Thuꞌrit thokamuthe thokkattathe anaruk okkwion ithakkarakothe thakannekko nan itti okin thakkattanthet lon loporot. 9 Ngkonon iathar appik annakkakkaro ul ianon thiothe iathar anthan nokamuthe.’ 10 Ittina ul iarekinok woingkathe iathar ana okin thaꞌrntathe ul iokithak ana ioporot iakin thiothe ana kamuthe koppakathe nnul iakin thakkarot nti iathar.
11 Anaruk akka ili waat itti wathokatha ul iakkarakot, wimmakathe pul pꞌrek iopocura pakannako eret wokamuthe kothïpa. 12 Kwiꞌrekathe pul pen itti, ‘Puruko pin, ngkwaat cene taththa angkwakannako eret wokamuthe kothïpa?’ Anaruk pul pen pakanniꞌrekat lon lꞌrek.
13 Ittina aili iꞌrekat ul iarekinok itti, ‘Nïꞌrïkïkkok nyaun ana tacok annorrethok thapat iꞌrïmak na ul oot ana okꞌrellot kïnyït thocipit.’
14 Akka ul woppot wakkarakot anaruk wotteik iumunta ntit aiꞌriko ingili ngoKapik.”
Thethet oKkaiccer akucci wothaꞌrntot
(Markkoc 12.13–17; Lukka 20.20–26)
15 Ittina aul woPriccin urokat anekkekat lon cik ilakin othipinthet oIeccuo cik akin ïꞌrak ngngin. 16 Akin othïat ul iammakot kin ana ul iongothe lon loIruthuc akin othiꞌret oIeccuo itti, “Pul ipangkene, onïn thina itti oung pul ipiꞌre lon ilaik ïcat ana ngkwangkene lon ilaik ïcat ammakka Kapik kongothe. Ana ngkwakannopellene lon loul ilakin thaik therethung ngngin akka ngkwella kït ken ana ngkwakannokkwine ul kunu ncik itti okin okkwengon. 17 Antiꞌret nïn itti ngkwiꞌre kaththa? Locoꞌrotheik itti oKkaiccer paꞌrntakinthet akuccii, lakannocoꞌrot ciki?”
18 Anaruk oIeccuo pinakathe lon len ilokithak ilakin thonat ima itti okin thïꞌrak, akwiꞌrekat kin itti, “Onon ithongothe itti nthinnikot lon, nthongothe itti nthïꞌran llon akaintha? 19 Nantokenen thinar ithaꞌrntakinthet nili ithanon thaik thaꞌrntinthet oKkaiccer.” Okin thonakanthok thinar,*22.19 Pul pulukku panekket kakucci kothaꞌrntot ikoccot kꞌran itti thinar ithekkot nakucci iarekako ngngin caꞌri culukku. 20 ana kwipittathekin itti, “Purrut poththa empi? Ana kꞌran koththa engki ikokurrakot nan?”
21 Akin othïat tit itti, “PoKkaiccer.”
Akwiꞌrekat kin itti, “Nethet oKkaiccer aꞌrupu woKkaiccer ana annethet Kapik aꞌrupu woKapik.”
22 Manakka okin thoccïkothe lon elli, akin oprttakat tit. Ana okin thoththekathe naak akin oingkat.
Thuroko nti ithio
(Markkoc 12.18–27; Lukka 20.27–40)
23 Ana caꞌri cen aul woCcathukkin iokat ame itti thuroko nti ithio thella akkakanthet oIeccuo nthipitto. 24 Akin ipittathok itti, “Pul ipangkene, oMucca piꞌret itti amma pul piot nopari appella nyukul ana opang papakkot nan akwokwoninok nyukul.22.24 Thethinia 25.5–6 25 Ul wꞌrek wokat cik iccik kïn weꞌreꞌrapuruk wonu oththan pulukku ana onnan pulukku pul porokït pipot apiat appella nyukul, pul porokït popakkathe nan ana piathe appella nyukul cik ana poththekanthet opang nopari. 26 Pul pikkatheik apillillie eꞌre mono athakkakat weꞌreꞌrapuruk. 27 Pul ipopari piathe cakuruk. 28 Antiꞌret nïn, pul ipopari paka pari poththa ntiakin itheꞌreꞌrapuruk nocaꞌri cothuroko nti ithio akka okin appik thopakkukkothe nan?”
29 OIeccuo pothïanthet kin tit itti, “Onon thommaik akka onon thomma lon ila atham woKapik waik weret ana manna puꞌran poKapik. 30 Nocaꞌri cothuroko nti ithio ul wakinnipo ana wakinnitta, ittina okin thaka ere uꞌrupa wothothïlettat woKapik tothiꞌrot. 31 Anaruk theret lon lothuroko nti ithio, onon thakannakkakkaro lon ilaik iatham, ila Kapik kiꞌrethenoni? 32 Iliꞌre itti, ‘Oun Kapik kAprein ana Kapik koIccaak ana Kapik koIakup.’22.32 Thoppot thapat 3.6 Kakannoka Kapik koul iokat willet anaruk Kapik koul iaik ngkït thapat.”
33 Manakka ul woccïkothe lon elli woprttakatherit nothongkene thung.
Lon ilrïk nti ilon lothonceꞌret lon cik
(Markkoc 12.28–34; Lukka 10.25–28)
34 Anakka ul woPriccin woccïkothe itti oIeccuo pangkiet ul woCcathukkin cik akin aꞌrantakat tothun. 35 Apilin ntiakin ipangkene lon lothonceꞌret lon cik ipittat oIeccuo lon nthenekkek itti, 36 “Pul ipangkene, lon liatha ilrïk nti ilon lothonceꞌret lon cik ila Kapik kethet oMucca?”
37 OIeccuo pothïatherit itti, “ ‘Ongathe Ili Kapik kang nci nocïkït cang appik ana ngka kang appik ana ngngatheꞌre ngang appik.’22.37 Thethinia 6.5 38 Elli akkocittokït ana ilen akkrïk nti ipangken. 39 Ana ileꞌra lammakka lorokït itti, ‘Ongathe ul wꞌrek ammakka ngkwongothe ka kang.’22.39 Lauin 19.18 40 Lon lothonceꞌret lon cik appik ilaik ana ila aul wothernte lon loKapik weret, lakuꞌretta ncik nolon elli ileꞌra.”
OMiccie ukul woththa?
(Markkoc 12.35–37; Lukka 20.41–44)
41 Anakka ul woPriccin waꞌrntakothe tothun oIeccuo pipittathekin itti, 42 “Onon thiꞌre itti oMiccie oththa? Ook ukul woththa?”
Akin othïat tit itti, “Ook ukul woThauth.”
43 Kwiꞌrekathekin itti, “Ana tat akka oThauth ipaik pere ngKanang koKapik akwakkarok itti ‘Ili’? Akka kwiꞌret itti,
44 ‘Ili Kapik wiꞌrethe Ili win itti,
Ikkik thokkun win wothothari
puccuk analkanthung thoꞌrak thang.’22.44 Mocumur 110.1
45 OThauth pakkarot oMiccie itti, ‘Ili win’ ana tat akka akwoka ukul wung?”
46 Pul pellakathe ipothïnthok tit, nci cïnang pul pellakathe ipappripittathok lon lꞌrek akka okin thonat nꞌre itti okin thappipitto.

- Maththa
- <
- 22
- >

*22:19 22.19 Pul pulukku panekket kakucci kothaꞌrntot ikoccot kꞌran itti thinar ithekkot nakucci iarekako ngngin caꞌri culukku.

22:24 22.24 Thethinia 25.5–6

22:32 22.32 Thoppot thapat 3.6

22:37 22.37 Thethinia 6.5

22:39 22.39 Lauin 19.18

22:44 22.44 Mocumur 110.1

© 2020 WBT