- Kulucci
- <
- 1
- >

Atham iaine ul woKulucci
Atham ammakka oPoluc pokurrinet ul wonokaꞌran koKulucci
Lon lonothon
Kaꞌran koKulucci kokat noththok pAccia. (Inenni kaꞌran koccot kꞌran itti Thurkkia.) Kaꞌran ken kokat cik na acïngkï ummot ngngin nokaꞌran kApuccuc. Ul woKulucci woccïkothe lon iloporot loIeccuo nopul ipoccot kꞌran itti Apapprac ipikikkot cik nokaꞌran koKulucci ana kwokat ikorrkkor okin nocaꞌri ica oPoluc pokurrot kaꞌrmacak engki.
Ul iangkene ngkarra iul ioccokothe lon loIeccuo nokaꞌran koKulucci ana okin thokat akin opakkukkenthet ul lon itti othakka itti amma pul ponu itti pina Kapik ponu itti paꞌrane uꞌrupa wothothïlettat woKapik ngaꞌrama ana thathuma itha ul woIouth ommakot ammakka itti thokekkot ana kathar kothoꞌrko thuꞌrit. Akka oPoluc poccïkothe lon lothongkene ngkarra, kwokurranthet kin akwokwarikiet kin itti oMiccie akkonu puꞌran nopuꞌran ipaik nocapu appik ana itti thaꞌra ngaꞌrama then thonu itti thaine oMiccie tulluk.
Lon ilaik iatham
1. Thomicco (1.1–2)
2. Thaꞌra ngaꞌrama ngothopira noka (1.3–8)
3. Ngre ngoMiccie (1.9—2.19)
4. Thikkoik ithie iaMiccie (2.20—4.6)
5. Thomicco ithacothot (4.7–18)
1
1 Naun oPoluc, pul pothothïlettat poMiccie oIeccuo ammakka Kapik kongothe akkaik pakurrinenon lon elli, onïn thaik ïnopang ponnon oThimiththaoc.
2 Lon elli laine opang ponnongon ithupupure ana ithoꞌrumot nolon loMiccie nokaꞌran koKulucci. Athoporot thoKapik oNgappa ponnon ana thomicco thung oka nanon.
Thopira noka ana ngaꞌrama
3 Onïn thapirane Kapik noka appinappin, oNgappa poIli oIeccuo oMiccie amma ïnaꞌranenon ngaꞌrama 4 akka onïn thoccïkothe lon lothoccokot lon loIeccuo oMiccie nomïkït thon ana lothongat ithanon thongothe ul appik iupupure woKapik. 5 Thoccokot lon nomïkït ana thongarot ithaik thanthan nothoꞌrïkot cik ithonekkettanthet ton cik tothiꞌrot ithanon thoccïkothe ngngin llon ilaik ïcat lolon iloporot loIeccuo ilainet non. 6 Lon elli laik larttakot nan nocapu appik ana opettakot cik ammakka lokat alokkot ianon nci nocaꞌri icanon thoccïkothe anninakat thoporot thoKapik ilon lung ilaik ïcat tit appik. 7 Onon thinat lon loKapik nApapprac, opurko pïn iire okkwi ipoꞌrumot nore ngonnon ngoMiccie nti ianon 8 ana okkwi iperenet nïn lon lothongarot thon Kanang koKapik kethet non.
9 Nti ilon elli ana nci nocaꞌri icanïn thoccïkothe lon lon, onïn thakorronno ocoꞌro nti ithaꞌranenon ngaꞌrama ana ipittot Kapik itti akethet non lon lung ila kwongothe itti onon thina ngKanang kung ikupupure ana ethet non thinaik nti ica. 10 Ana onïn thaꞌra ngaꞌrama othakka itti annikkoik thikkoik ammakka Ili wongothe ana annokkat ilapiriek noka llon appik, othakka itti athikkoik thon ona lon loporot ana ocokka ithina lon loKapik, 11 ana onïn cakuruk thaꞌranenon ngaꞌrama itti onon thathakka thonthomat mpuꞌran pothïrïk thung, othakka itti annoꞌrungkot ithoccokot mïkït llon ncik appik nthopira noka. 12 Ana annopirane Kapik noka oNgappa okkwi ipokorronnot non annoka iul iupupure woKapik ia kwonekkenthet lon cik iloporot nokaꞌran kung korothiꞌrot. 13 Akka kwoꞌretheron nti ipuꞌran poriꞌrïmak ana kwonat ton ingili ngokkul wung ia kwongothe, 14 iaron thelikkakot ngngin nti iauꞌruna ngonnon iokithak ana ngoccïkakothe.
OMiccie akkoporot nolon appik
15 Ook purrut poKapik ikakirrnnimako ana ook iponu lon ikkun appik1.15 Mocumur 89.27 ana ook akkaik toꞌra waꞌrupu appik iokuꞌrettat ncik. 16 Akka aꞌrupu appik wokuꞌrettat ncik ook ngngin, iaik ithiꞌrot ana nocapu ana ia ul okathacce ana iaul wakirrnnimma antoka manna ngili ana nili inïttïttïk ana inarran ana ul ionu lon ikkun, aꞌrupu appik wokuꞌrettat ncik ook ngngin ana wokuꞌrettanok ncik. 17 Kwokat cik nci nomun, aꞌrupu warthuk okuꞌretta ncik ana ook akkonu aꞌrupu ikkun appik. 18 Ana ook ca coka ilonu itti ca coul ioccokothe lon loIeccuo ana ook ipakkie ka cik. Ook ipurokot nti ithio cittokït nti iul illet othakka itti akwoka pocittokït naꞌrupu appik. 19 Akka Kapik kokat kopirat noka itti kaka okin oIeccuo 20 ana nti ikkul wung Kapik kopakkethe kuꞌri cik ook ana aꞌrupu wonocapu appik ana manna worithiꞌrot nthopakkot ikuꞌri nocaꞌri ica ngüccük ngoIeccuo nguntakatheik nothapak.
21 Onon thokat thakorrnnoka ikuꞌri annoKapik ana nthokat thꞌrarot onnaththut nthokwarttikot cik thon ithokithak ithanon thokat cik annokkettet. 22 Anaruk inenni Kapik kopakkethenon ikuꞌri annaththut nnukul wung iothakkat pul iponyi mono aiat karkko pul ionyi itti akwothikkinenon thoporot ana thoꞌrillir ana ella thorukettat cik tokït kung. 23 Ittina onon thaꞌrungkwot cik ithoccokot lon nomïkït ana othïpoik kiththik ana okorronno opaꞌroik nothoꞌrïkot cik ithiꞌrettat ilon iloporot loIeccuo. Lon iloporot loIeccuo ilen akka onon thoccïkothe ilerettenet ul ncik appik nocapu ana oun oPoluc ipakkarakot anathoreko ammakka pul iparekine Kapik anere lon len.
OPoluc parekine ul ioccokothe lon loIeccuo
24 Mpopirat noka amma anoccokot thiak nti ilon lon. Akka mpaik pamartto thoccokot thiak itha Miccie paik paccokinthet ul ioccokothe lon loIeccuo. 25 Kapik kothikkierin pul iparekine ul ioccokothe lon loIeccuo ana iken icci akkothïothin anatherenenon lon lung ncik appik, 26 kumitta ikamuꞌruttakot noul appik nci maꞌrot thupuththuput ana thiki enthi anaruk inenni kokenettat ul iupupure woKapik. 27 Kapik kokkothe ittina othakka itti aul iakorronno oka woIouth ina thïrïk tholon lokumitta ilamuꞌruttakot ncik. Ana lon lokumitta ilamuꞌruttakot ncik itti oMiccie paik ianon ana ook thoꞌrïkot cik thon ithïrïk thoKapik. 28 Onïn there lon ileret oMiccie ana onïn thakwancot kathar ikanïn ocimitto ul ngngin nti ilon ilokithak ana ongkene ul appik nthinaik nti ica itha Kapik kethet ul iammakot oMiccie acokka ithina lon loMiccie. 29 Ilen akka anorekine cannan ana okkot thiak mpuꞌran poMiccie ipaik iaun.

- Kulucci
- <
- 1
- >

1:15 1.15 Mocumur 89.27

© 2020 WBT