- Roma
- <
- 10
- >

10
1 Pangkingon, lon ila mpongothe nci nocïkït cannan ana aꞌrane Kapik ngaꞌrama itti aul woIccereil iot thoꞌrettat. 2 Mperet kin itti tat akka okin thongothe Kapik ngka ken kirrkkir, anaruk thongat Kapik then thakin thakinnina lon ilaik ïcat. 3 Ana inakka okin thomma thoka thoporot tokït koKapik ithaat noKapik, ana akin okwancot athen thellek, okin thakannangkot itti okin thathakka thoporot tokït koKapik. 4 OMiccie poceꞌret lon lothonceꞌret lon cik othakka itti aul appik ioccokothe lon loKapik nomïkït iot thoporot tokït koKapik.
Thoꞌrettat thoul appik
5 OMucca perethe itti pul pathakka poporot tokït koKapik nthoccot kït nolon lothonceꞌret lon cik ngkathar engki, “Pul ipakkot lon elli kwaccot kït nan akkwaik ngkït thapat.”10.5 Lauin 18.5 6 Anaruk thikkoik nthoccokot lon nocïkït thiꞌre itti, “Kirrnni omet nocïkït cang itti, ‘Oththa akkakuꞌrot tothiꞌrot?’10.6 Thethinia 30.13” (othakka itti akwathona oMiccie ntan nocapu). 7 “Ana manna itti, ‘Oththa akkuo thothïrïn?’10.7 Thethinia 30.13” (othakka itti akwothurokie oMiccie nti ithio). 8 Anaruk lon len liꞌre taththa? “Lon loKapik laik iccik kang ana nothon thang ana nocïkït cang”10.8 Thethinia 30.14 ilen lothoccokot lon nomïkït loKapik ilanïn thaik thangkene. 9 Ana ittina amma oung akkiꞌret nthon thang itti “OIeccuo ook Ili,” ana occokot lon nocïkït itti Kapik kurokierok nti ithio, ngkwaꞌrettat. 10 Akka ngkwaccokot lon loKapik ncïkït cang ana Kapik kothikkierung poporot ana ngkweret lon len nthon thang ana ngkwaꞌrettat. 11 Ana ammakka atham wiꞌret itti, “Okkwi iponekkethe cïkït naak kwakorronno othiettaik.”10.11 Iccaia 28.16 12 Akka ul woIouth wakannoka threk noul iakannoka woIouth, okin thulukku ana Ili wulukku woul appik ioccokothe lon lung ana wethie ul appik ipittothok lon. 13 Akka “Okkwion ithaꞌra ngaꞌrama ngkꞌran kung, thaꞌrettat.”10.13 Ioil 2.32
14 Anaruk okin thaꞌranok ngaꞌrama taththa amma okin thommak? Ana okin thaccokot lon lung taththa amma okin thakannoccïkot lon ilerethok? Ana okin thaccïkot lon taththa amma lon lakannongkenetta kin? 15 Ana okin thangkene lon loKapik taththa amma okin thakannothïlat? Ammakka lokurrakot itti, “Ul woporot cannan ithongkene lon iloporot loIeccuo.”10.15 Iccaia 52.7
16 Anaruk ul woIccereil wakannangkat lon iloporot loIeccuo appik. Akka oIccaia pul ipernte lon loKapik piꞌret itti, “Ili, oththa akkoccokothe lon nocïkït ilanïn theret?”10.16 Iccaia 53.1 17 Ittina thoccokot lon nocïkït thanthan nothoccïkot lon, ana thoccïkot then tholon ilongkenettat loMiccie. 18 Anaruk mpipitto itti okin thakannoccïkori? Okin thoccïkothe, akka atham wiꞌret itti,
“Poꞌre pen peot nocapu naꞌran appik
ana lon len leot nocapu ncik appik.”10.18 Mocumur 19.4
19 Mpappipitto attang itti ul woIccereil wakinnina loni? Cittokït oMucca piꞌre itti,
“Mpakorronnonon annua ka koul iotte wonomothok mꞌrek,
Mpakorronnonon annua ka koul iommaik.”10.19 Thethinia 32.21
20 Ana oIccaia pul ipernte lon loKapik piꞌret lon nci nokkït itti,
“Mpincathe nul iokat cik akorronno okwariccathin,
Mpokenet ul ka kin iakannipitton.”10.20 Iccaia 65.1
21 Anaruk oIccaia perekathe ul woIccereil akwiꞌrekat itti, “Mponthinthet ul nyaun kapik nokkonokki iakannoccïkot lon lin ana ionthomat ma.”10.21 Iccaia 65.2

- Roma
- <
- 10
- >

10:5 10.5 Lauin 18.5

10:6 10.6 Thethinia 30.13

10:7 10.7 Thethinia 30.13

10:8 10.8 Thethinia 30.14

10:11 10.11 Iccaia 28.16

10:13 10.13 Ioil 2.32

10:15 10.15 Iccaia 52.7

10:16 10.16 Iccaia 53.1

10:18 10.18 Mocumur 19.4

10:19 10.19 Thethinia 32.21

10:20 10.20 Iccaia 65.1

10:21 10.21 Iccaia 65.2

© 2020 WBT