- Lukka
- <
- 1
- >

Atham woLukka
Lon iloporot loKapik ammakka oLukka pokurrot
Lon lonothon
OLukka pokurrot atham enni ana atham wongre ngoul wothothïlettat woIeccuo. Kwokurrinet ul woIouth ana iannoka woIouth. Ook ngka kung pokat pannoka poul woIouth ipothakkat pul ipammakot oIeccuo. Kwangkene kicce thikkoik ana ngre ngoIeccuo nthothettot cik othakka itti aron ina.
OLukka perethe thokwonta thoIuanna ngomamuthie ana thokwonta thoIeccuo. Kwerethe thongkene tholon iloporot loIeccuo ana ngre ngoIuanna pomamuthie ana lon ilokat cik aIeccuo parthuk okkot ngre. OLukka pakene itti thongat Kapik kongothe ul appik nthereneron itti oIeccuo pittiethe pul ipopari ipokat pongo luput attul ana ikken keꞌra ana kwakkarot ul iaꞌrintinthet nili akucci amakothok, ana kwokïccet uꞌrupa iokithak nti ipul. OLukka pereneron lon lothokkwie lon kuru ncik lopul poCcamria ipoporot (Kuꞌrathal 10) ana Lokkul iurathe cik (Kuꞌrathal 15). OLukka pacothot atham ntheret tat akka oIeccuo poccokothe thiak ana io ana uroko nti ithio. Kumminthet ul wothothïlettat wung akwokenekin itti kwokat pannio. Kwonekkekathe lon cik itti kwathïnthet kin Kanang ikupupure. Ana kwopakkathe tothiꞌrot.
Lon ilaik iatham
1. Lon lonothon (1.1–4)
2. Thokwonta ana thathukur thoIuanna ngomamuthie ana oIeccuo (1.5—2.52)
3. Ngre ngoIuanna pomamuthie (3.1–20)
4. Mamuthie ana thennekketta thoIeccuo (3.21—4.13)
5. OIeccuo pakkot ngre nokaꞌran koCelïl (4.14—9.50)
6. OIeccuo peot nnokaꞌran koCelïl akweo nokaꞌran koUruccelim (9.51—19.27)
7. Thokkiet oIeccuo thiak ana thio (19.28—23.56)
9. OIeccuo purokot nti ithio ana kumminthet ul wung iammakothok (24.1–53)
1
1 Pangkin oThiappiloc, ul woppot wokurrot lon ana aꞌrupu iokat cik ïcat tokït konnon. 2 Okin thokurrot lon ammakka lerettanet nïn nul immat lon ncinomun ana okin ithongkenet lon loKapik. 3 Ana inakka oun ngka kin pommakothe lon appik nci nomun kicce, mpongothe itti mpakurrot cene othettot cik kicce anokurrinung oThiappiloc pul iprïk, 4 othakka itti aina anganna lon ilaik ïcat ila ngkwappongkenettat.
Thokwonta thoIuanna pomamuthie thiꞌrettat
5 Nocaꞌri coIruthuc ili woIouthia, pul pꞌrek pokat cik ponoppan toKapik poccot kꞌran itti oCekkeria ipokat ikuthuk koul wonoppan toKapik wApia ana opari Alicepeth pokat cakuruk pothiki thoul wonoppan toKapik worikuthuk kArun. 6 Okin oththuththeꞌra thokat thoporot tokït koKapik ana nthoccokothe lon loIli appik iliꞌrettat ana nthoꞌrumot nolon ilamakittat papenang. 7 Anaruk okin thellat nyukul akka Alicepeth pokat papucung ana okin aththeꞌra thokat thukkwat.
8 Caꞌri cꞌrek caCekkeria pokat cik akwokkot ngre noppan toKapik ammakka ook pul ponoppan toKapik nocaꞌri cung icapinthok 9 kwokat pummuntat nthokkwo moꞌrio ammakka thathuma thoul wonoppan toKapik thokat akweo noppan toIli akwothokꞌre ngaꞌra iokkunako amutha. 10 Anakka caꞌri caat cothokꞌre ngaꞌra iakkunako amutha, ul iaꞌra ngaꞌrama wokat cik waꞌrantakothe thapat aꞌra ngaꞌrama.
11 Ittina auꞌrupa wothothïlettat woIli ummanthok ncik, acoꞌrat thokkun wothothari woruꞌrot tonoppan toKapik na ngaꞌra iakkunako ngokat akꞌrettat. 12 Anakka oCekkeria pimmat uꞌrupa wothothïlettat woKapik akwirrat tit akwipat nꞌre. 13 Anaruk uꞌrupa wothothïlettat woKapik wiꞌrekathok itti, “Cekkeria, kirrnni ipo nꞌre. Kapik koccïkothe ngaꞌrama ngang, opari pang Alicepeth pakwoninung ukul iocura ana ngkwaccie kꞌran itti oIuanna. 14 Kwapirieng noka ana ul woppot wapirane thokwonta thung noka 15 akka kwaka prïk tokït koIli. Kwakannïkko ngapak ana Kanang ikupupure kaka naak nciki icarak connan. 16 Kwakkaprtto ul woIccereil woppot nti ilon ilokithak apakkinthet Ili Kapik ken. 17 Ana kweo tokït koIli iKanang ikupupure ana puꞌran popul pothernte lon loKapik oIlia ana kwapakket mïkït moththan ponyukulon ikuꞌri nynyukul nyen, ana kwakkaprtto ul iokat wꞌrat lon ilocoꞌrotheik angkot lon lothina cik nti ica loul woKapik. Kwakuccenthet thanthan thoIli ul cik.”1.17 Malakki 4.5–6
18 ACekkeria ipittat uꞌrupa wothothïlettat woKapik itti, “Mpina itti laik ïcat taththa? Mpukkwat ana opari pin pukkwat.”
19 Uꞌrupa wothothïlettat woKapik wothïanthok tit itti, “Oun oCepereil. Mpaik pacoꞌro tokït koKapik ana mpothïlathe anathiꞌrethung lon elli iloporot. 20 Anaruk inakka ngkworakket lon lin ilathokaik ïcat nocaꞌri cen, ngkwannere puccuk alon ila mpiꞌrethung othakkakat.”
21 Caꞌri cen ul wokat cik aꞌrïkot oCekkeria thapat aprttakot tit itti ngintha akka kwoccinet cik puccuk noppan toKapik. 22 Anakka kwoppothe thapat kwommakathe erenekin akwikat cik akwere nyaun akin inakat itti kwimmathe loꞌrek noppan toKapik anaruk kwoꞌrungkwathe pomma nthon.
23 Anakka maꞌri mung mothokkot ngre noppan toKapik momttathe kwopakkothe tuan. 24 Anakka lon len lomttathe ana nomaꞌri motte apari Alicepeth oppekathe ana kwikkatheik noppan anok ukuluk okorronno oppot thapat. 25 Kwiꞌrekathe itti, “Ili akkokkinthin elli, kokenerin thongat thung nomaꞌri emmi ana kwopaꞌrenin thothia cik thin tokït koul.”
Theret thokwonta thoIeccuo
26 Nokwanok ikꞌrakkuruk aKapik othïat uꞌrupa wothothïlettat wung ioccot kꞌran itti oCepereil ciki nokaꞌran koNaccir ikaik noththok poCelïl, 27 nokkul ioiꞌre iakannaꞌrutta ngngin aththik woccot kꞌran itti oMeriom iokat wokkaccakinet pul ipoccot kꞌran itti oIuccip thiki thoThauth. 28 Uꞌrupa wothothïlettat woKapik woingkanthok aiꞌrekat itti, “Taththa okkwi ipa Kapik kongothe cannan, Ili waik naung.”
29 OMeriom pipanthet lon len nꞌre akwoprttakanthet thomicco then tit. 30 Anaruk uꞌrupa wothothïlettat woKapik wiꞌrekathok itti, “Meriom, kirrnni ipo nꞌre, oung pul ipa Kapik kongothe. 31 Ngkwappet ana ngkwakwono ukul iocura ana ngkwaccie kꞌran itti oIeccuo. 32 Kwaka prïk ana kwakkarako itti ukul wokkwi ipaik cittothiꞌrot. Ili Kapik wethok prrok poththan oThauth, 33 ana kwathakka ili wothiki thoIakup thupuththuput ana ngili ngung ngakannomttat thupuththuput.”
34 AMeriom ipittat uꞌrupa wothothïlettat woKapik itti, “Elli lathakka taththa akka mparthuk poiꞌre ana mpomma pul ipocura?”
35 Auꞌrupa wothothïlettat woKapik othïat tit itti, “Kanang ikupupure kanthan naung ana puꞌran poKapik korothiꞌrot paka naung. Ilen akka ukul iakwonta nti iaung wakkarako itti ukul woKapik. 36 Ana manna Alicepeth pokuꞌri kang poppethe ipa ul wokat cik aere itti kwokat pucung. Ana kwoppethe ponu anok wꞌrakkuruk. 37 Akka lon lella ilalkothe Kapik.”
38 AMeriom othïat tit itti, “Oun pul iparekine Ili. Alothakkanin menik ammakka ngkwiꞌret.” Auꞌrupa wothothïlettat woKapik oththekat naak.
OMeriom paththokatha nAlicepeth
39 Caꞌri cen oMeriom purokathe akwiꞌrikittakat okuꞌrot nokaꞌran noththok poIouthia. 40 Akwoingkat tuan thoCekkerian akwomiccat Alicepeth. 41 Anakka Alicepeth poccïkothe poꞌre poMeriom aukul ikkat cik aurttuko nti icarak aKanang ikupupure oꞌrat nAlicepeth. 42 Akwiꞌrekat lon mpoꞌre cittan itti, “Oung akkethïettat nti iul iari appik ana ukul iathokwono wethïettat. 43 Turuk itti ngintha akka mpongakinthet ittina, itti onnan poIli painin? 44 Akka poꞌre pothomicco thang poꞌrorin iunu aukul ikkat cik aurttuko nthopira noka nciki icarak. 45 Pul pethïekothe cik ipoccokothe lon loKapik nocïkït ila Ili wiꞌrethung lathakka ïcat.”
Kunye koMeriom kothomereket Kapik
46 AMeriom iꞌrekat itti,
“Mpopiranet Ili noka nci noucce win
47 ana kanang kin kopiranet Kapik noka akka ook pothoꞌret thin
48 akka kwokwarikothin ipa piak pung.
Inenni thiki enthi appik thakkaron itti pul ipa Kapik kethïetheik.
49 Akka okkwi ipakannalkakot pokkinthin lon lrïk
kꞌran kung kupupupure.
50 Thiak thung thaine ul iothianok cik thiki thiki.
51 Kwokkothe ngre mpuꞌran pung
ana kwopettothe ul cik iipot ka thoura ana iongothe lon loka ken.
52 Kworpethe nili cik nnorrok wen
anaruk kwoꞌrumot noul ia ul wella kït ken.
53 Kwoththikiethe ul iamat naꞌrupu woppot ioporot
anaruk kwothïlethe aꞌrthan ikathar nyaun incürük.
54 Kwittarothe piak pung iparekinok oIccereil,
ana kwokwarikathe itti kwipo thiak thung.
55 Ana ammakka kwonekkenthet Aprein ongappa ponnon lon cik ana thiki thung thupuththuput.”
56 OMeriom pikkatheik okin Alicepeth anok wꞌrapuruk akwopakkat tuan thanung.
Thokwonta thoIuanna pomamuthie
57 Anakka caꞌri cainet Alicepeth itti kwakwono akwokonat ukul iocura. 58 Ul wonocürük ana kuꞌri kung woccïkathe itti Ili wipot thiak thung nthokkinthok lon iloporot ana okin thopirakathe noka okin aththungon.
59 Anakka ukul wothikkiet maꞌri mormor okin thakkakathe akin athokekkiet ana okin thokat thongothe itti okin thaccie kꞌran koththan itti oCekkeria 60 anaruk onnan piꞌrekathe itti, “Aa, kwaccietta kꞌran itti oIuanna.”
61 Aul iꞌrekathok itti, “Pul pella nti ikuꞌri kang iponu kꞌran ammakka engki.”
62 Ittina akin erekanthet oththan pokkul inyaun itti akwiꞌrekin itti ukul wacco kꞌran itti okkwen. 63 Akwipittat kuruthut akwokurrot nan itti, “Kꞌran kung itti oIuanna.” Aul oprttakat tit appik. 64 Nci cïnang athon thoththan pokkul anyat ana thuꞌre thung apprikat akwikkat cik akwere lon lothomereket Kapik. 65 Ul wonocürük wipathe nꞌre appik ana ul wikkatheik aeret lon len appik naꞌran wonoththok poIouthia. 66 Ana okkwion ithoccïkothe lon len thikkatheik akin oprttakot tit akin ipittarot lon itti, “Ukul enni wathothakka ngintha amma wocokkat?” akka ukun woIli Kapik wokat naak.
Kunye koCekkeria kothomereket Kapik
67 AKanang ikupupure oꞌrat naththan oCekkeria akwikkat cik akwere lon ilanthan akwiꞌrekat itti,
68 “Athopira noka oka noIli, Kapik koIccereil
akka kwaat ana kwelikkot ul wung.
69 Kwonekkenthet ton pul cik mpuꞌran prïk pathoꞌret ton pothiki thoThauth.
70 Ammakka kwiꞌrethe ul wothernte lon lung womaꞌrot.
71 Itti kwaꞌret ton nnothoꞌrak thonnon
ana nti inyaun nyoul iꞌrat ton.
72 Okkwokenet ongappan thonnon thoporot
ana nthoccot kït nothonekket lon cik thung ithupupure,
73 thonekket lon cik itha kwonekketheik okin ongappa ponnon Aprein.
74 Itti kwakkieron cik nti inyaun nyothoꞌrak thonnon
ana okwokorronnoron aron ella nꞌre.
75 Ana oka thupupure ana thoporot tokït kung thupuththuput ammakka oron thaik.”
OCekkeria paik peret ukul wung
76 “Ana oung ukul win, ngkwakkarako itti pul pothernte lon loKapik kocittothiꞌrot
ngkwaeo tokït koIli akuccenthok kathar,
77 atherene ul wung lon lothoꞌrettat itti laka
nthoccïkarnthet lon ilokithak.
78 Elli akka Kapik konnon konu thiak thonnon.
Ana nti ithiak enthi oMiccie paineron ntothiꞌrot ere cïngkï amma acoppo.
79 OMiccie pathere lon ilaik ïcat ilaka ere kꞌran kocïngkï ikathocciene ul cik iaik iꞌrïmak
ana ionu nꞌre nothille
kwakkot lon elli itti akwipot ton ikathar kothikkoik thoporot tokït koKapik.”
80 Ana ukul wokat cik acokka ana athakka wonthomat iKanang ikupupure, ana kwikkatheik ithampang ithonthomat puccuk mono akwummat ncik tokït koul woIccereil.

- Lukka
- <
- 1
- >

1:17 1.17 Malakki 4.5–6

© 2020 WBT