- Pilippi
- <
- 2
- >

2
Thinnikot oMiccie
1 Thikkoik thon ilon annoMiccie thaik thittarot non, thongat thung, itha kwongothe non thaik thathikkienon thoporot, onon thaik tothun ngKanang koKapik ana onarot thiak then. 2 Ittina nomartto thopira noka thin nthona lon lulukku ana thongarot thulukku ana ona cïkït culukku ana lon ilanon thongothe itti onon thakkot aloka lulukku. 3 Nokorronno okkot ngre nthipot ka thoura anaruk noccïkarot ana okatha ul itti okin akkoporot nanon. 4 Nokorronno occot kït noka kon tulluk anaruk nokatha ul wꞌrek cakuruk.
5 Kathar ikanon okwarttikot cik ngngin konu itti kaka ammakka oIeccuo oMiccie pokat cik akwokwarttikot cik ngngin,
6 OIeccuo pokat Kapik ïcat
anaruk kwakannaꞌrakat cik nan itti okin tharppithat okin oKapik.
7 Anaruk kwopaꞌrinet lon elli cik appik
ana kwangkathe itti kwaka pul iparekine ul
ana kwokwontakathe ammakka pul iponyi.
8 Ana akka kwokat ammakka pul iponyi,
kwoccikathe lon loKapik mono akwiat nothapak.
9 Ittina Kapik konekathok nokaꞌran ikothiakinet cik
ana kekathok kꞌran ikirik noꞌran appik.
10 Ittina ul appik weene kꞌran koIeccuo toma ncik
iaik tothiꞌrot ana iaik nocapu ana iaik thothïrïn.
11 Ana ul appik weret tokït koul itti oIeccuo oMiccie ook Ili,
nthokkot ittina okin thaik thanane Kapik oNgappa thïrïk.
Thollio ammakka mothot
12 Ittina pangkingon, onon thokat annoccïkot lon lin appinappin caꞌri icaron thokat ithun, ana amma mpantella annokorronno ocoꞌro nti ilon len, noꞌrungkot nore okkot nnꞌre ana okkwe ka othakka itti anniot thoꞌrettat noKapik. 13 Akka Kapik akkaik kareko ianon annongat ana okkot ngre ammakka kwongothe ncïkït coporot.
14 Nokkot lon appik ella thaꞌretto ana manna thopllarot. 15 Othakka itti apul ella iparukwet non llon ilokithak onon itha nyukul nyoKapik ithoꞌrkït thothiki enthi thurat cik ana ithakannoccïkot lon ana wolon ilokithak, onon ithaccieik ere mothot morothiꞌrot. 16 Noꞌrumo nolon lothikkoik ila Kapik konat, othakka itti amma oMiccie okkaprttako ntan mpipot ka thoura ana oka popirat noka itti mpakannokinyat cik nuthuk ana ngre ngin ngakannurat cik nuthuk.
17 Thoccokot lon loIli nomïkït thon ana ngre ngon ngaik ere papu pothokinthok ngüccük cik. Ana ngüccük ngin ngonu itti nguntat cik mpapu pothokiot ngüccük cik.*2.17 Amma ul wonoppan toKapik wokkwothe papu pothokinthet Kapik ngüccük cik okin thunot ngapak nopapu ipakin thokkwothe (Maun 15.1–5). Ana amma mpiot menik ana mpapira noka ana oron thapira noka unnaththut. 18 Ittina onon thaka thongothe lon len ana oron opira noka cakuruk unnaththut.
OThimiththaoc ana Approthiththoc
19 Mpongothe amma Ili oIeccuo wiꞌret itti ïï ana mpathïnthet non oThimiththaoc aththman othakka itti anoccïkot lon lon naak anapot cïkït cik. 20 Mpella pul pꞌrek cik ammakka ook ipakatha lon lon papenang. 21 Akka ul appik waik wakwariccat lon loka ken tulluk okonnoka lon loIeccuo oMiccie. 22 Anaruk onon thina oThimiththaoc papenang, akka kwokenet itti kwarekot ncïkït coporot ook iporekot ïnaththeꞌra ammakka ukul akin oththan, ïnopettot lon cik iloporot loIeccuo. 23 Mpongothe itti mpathïnthet non ngok accokkot amma oun akkina itti ngimpen akkaik painin. 24 Ana mpina itti amma Ili wiꞌret itti ïï ana mpaik panthan anathokatha non ngka kin.
25 Anaruk mpakatha itti loporot cannan itti mpathïnthet non opangkin Approthiththoc ipanïn thaik thareko ïnaththeꞌra iiere ngoKapik ipanïn thrrothe nolon loKapik, ipanon thothïothe ntan itti kwathittarothin. 26 Inenni mpaik pathïnthet non Approthiththoc akka kwonu thiak cannan itti kwimma non ana kwakannoka poporot noka akka onon thoccïkothe itti kwongo. 27 Kwokat pongo cannan ere kwio. Anaruk Kapik kipot thiak thung ana okonnoka naak pellek anaruk naun cakuruk othakka itti anïn okorronno occokot thiak nothiak ithaik. 28 Ilen akka anattakine cik itti mpathïnthet non ngok akka mpina itti amma onon thimmarok attang, onon thapira noka ana menik mpapot cïkït cik. 29 Nikkiek cik nthopira noka ammakka opang pon ilon loIli. Nothiane ul cik appik iarekine Kapik karkkung. 30 Akka kwokat cik ere kwiot iire ngoMiccie ana kwoccokothe thiak othakka itti akwomartto ngre inganon thakannokkinthin akka onon thaik ciththan.

- Pilippi
- <
- 2
- >

*2:17 2.17 Amma ul wonoppan toKapik wokkwothe papu pothokinthet Kapik ngüccük cik okin thunot ngapak nopapu ipakin thokkwothe (Maun 15.1–5).

© 2020 WBT